**Αλκίνοου Ιωαννίδη, Μικρή Βαλίτσα**

Και πού να πας και πού να ‘ρθεις  
και πού να επιστρέψεις  
που ‘ναι τα ξένα μακρινά  
κι είν' τα δικά μας ξένα  
και πού να επιστρέψεις

Μικρή βαλίτσα και βαριά  
γεμάτη πέτρα κι ήλιο  
είναι το εμπρός ανήλιαγο  
κι είναι σκληρό το πίσω  
και πού να σ' ακουμπήσω

Μικρή βαλίτσα κι αδειανή  
κι ας μου ‘κοψες τα χέρια  
δε βρίσκω τόπο να σταθώ  
ματώνω να σ' αφήσω  
λυγώ να σε κρατήσω

Και πού να πάω και πού να ‘ρθω  
και πού να επιστρέψω  
που ‘ναι τα ξένα μακρινά  
κι είν' τα δικά μου ξένα  
και πού να επιστρέψω

**Θέμα Γ**. Ποιο είναι, κατά τη γνώμη σου, το βασικό θέμα του Κειμένου 2 και με ποια μέσα (σύμβολα, εικόνες, σχήματα λόγου) αναδεικνύεται από τον στιχουργό;

Γ. Βασικό **θέμα** του τραγουδιού του Αλκίνοου Ιωαννίδη είναι ο πόνος της ξενιτιάς. Κεντρικό **σύμβολο** αποτελεί μια βαλίτσα (όπως αποδεικνύεται και από την παρουσία της στον τίτλο), που συνδηλώνει (φανερώνει) την αέναη ( αδιάκοπη) περιπλάνηση του ξενιτεμένου. Η βαλίτσα αυτή είναι μικρή και αδειανή αλλά βαριά. Το βάρος της δεν σχετίζεται, φυσικά, με το περιεχόμενό της, αλλά με τα συναισθήματα του κατόχου της. Το περιεχόμενό της είναι και αυτό μεταφορικό: «γεμάτη πέτρα και ήλιο». Η μεταφορά μπορεί να αναφέρεται στις αντιθέσεις του φυσικού τοπίου της πατρίδας του ξενιτεμένου, μπορεί όμως και στο παρελθόν του, στις εμπειρίες του, καλές και άσχημες, τραυματικές και όμορφες. Ο ξενιτεμένος του τραγουδιού παρουσιάζεται σε κατάσταση απορίας και αδιεξόδου, δεν ξέρει πώς να ενεργήσει, τι να κάνει: «και πού να πας, και πού να ‘ρθεις και πού να επιστρέψεις». Το συναισθηματικό του αδιέξοδο γίνεται φανερό και μέσα από αλλεπάλληλες αντιθέσεις, που φανερώνουν την απροθυμία του να εγκαταλείψει την πατρίδα του, τον πόνο του για τον αποχωρισμό, αλλά και τον φόβο του για το μέλλον: «είναι τα ξένα μακρινά κι είν’ τα δικά μας ξένα», «είναι το εμπρός ανήλιαγο/ κι είναι σκληρό το πίσω». Τελικά, το ποίημα μεταφέρει ένα βίωμα κοινό και οικείο στον ελληνικό λαό, τον «νόστο» του ξενιτεμένου, βίωμα συγχρόνως διαχρονικό αλλά και πολύ επίκαιρο.